次韻李光祖瑞香
作者：史浩
朝代：宋

paragraphs: 石蹊萬折凍欲裂，兩岸梅英照天發。
於中更有錦薰籠，芳菲不待勾萌達。
奇姿苒苒來仙源，從此橫枝不直錢。
東風零亂委泥土，只爲山家作玉田。
豈若夫君有真色，紫葩碧葉從初得。
幾將消息露人間，紛紛塵俗誰能識。
晚居盧阜聲名飛，蕙帳悠悠春夢遲。
起來鼻觀猶馥鬰，杖藜便覺香風隨。
夭桃謾說燕脂染，落絮徒云白氈糝。
品題一著佳客稱，併使丁香風味減。
藍溪夫子誠好事，贈我此花良有爲。
平生巖壑在胸中，培殖根荄年不記。
故應謂我知花譜，千夫綵綷來吾圃。
拜嘉歡喜不敢當，直欲美芹羞帝所。
昔扈龍輿白石川，回鑾小憩玉津園。
曾見此花千百本，較量今者端無前。
若居御苑逢膏澤，車載盆栽惟所適。
吾王顧盼即生春，不費陽和些子力。